A TANÁCS HATÁROZATA
(2005. március 14.)
Dániának a tagállamok forgalmi adóra vonatkozó jogszabályainak összehangolásáról szóló 77/388/EGK hatodik irányelv 14. cikke (1) bekezdése d) pontjától eltérő intézkedés alkalmazására való felhatalmazásáról
(2005/258/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a tagállamok forgalmi adóra vonatkozó jogszabályainak összehangolásáról - közös hozzáadottértékadó-rendszer: egységes adóalap-megállapítás - szóló, 1977. május 17-i 77/388/EGK hatodik tanácsi irányelvre (1) és különösen annak 27. cikke (1) bekezdésére,
tekintettel a Bizottság javaslatára,
mivel:
(1)
A Bizottság főtitkársága által 2004. május 17-én nyilvántartásba vett levelükben a dán hatóságok engedélyt kértek arra, hogy különös intézkedéseket vezethessenek be bizonyos fajta adókijátszások vagy adókikerülések megakadályozása érdekében. A dán hatóságok az ügy megítéléséhez szükséges valamennyi információt eljuttattak a Bizottságnak. A többi tagállam a kérelemről 2004. október 15-én értesítést kapott.
(2)
Az eltérés célja, hogy megtagadja a Dániába behozott bizonyos magazinok és folyóiratokra vonatkozóan az irányelv 14. cikke (1) bekezdésének d) pontjában biztosított adómentességet, és hozzáadottérték-adót vessen ki rájuk. E cikk végrehajtásáról a 83/181/EGK irányelv (2) rendelkezik, amely kimondja, hogy a 10 EUR összértéket meg nem haladó termékek behozatala adómentes. A tagállamok adómentességet biztosíthatnak a 10 EUR-nál magasabb összértékű, de 22 EUR összértéket meg nem haladó termékek behozatalára. Dániában jelenleg minden kereskedelmi jellegű, kisméretű szállítmánynak az EU-n kívülről történő behozatala hozzáadottértékadó-mentes. A hozzáadottérték-adó alóli mentesség határa Dániában 80 DKK (10 EUR).
(3)
A dán hatóságok tudomására jutott, hogy néhány kiadóvállalat kiadványainak dániai előfizetők részére történő értékesítését olyan területek felé irányítja át, amelyekre nem vonatkozik a hozzáadottérték-adóról szóló hatodik irányelv, és ennek következtében Dánia bevételektől esik el, ami a közösségi saját forrásokra is hátrányos hatással jár. Fennáll a veszélye annak, hogy a bevételkiesés tovább nő, ha Dánia nem kap engedélyt az adókikerülés megakadályozására.
(4)
Az eltérésre vonatkozó kérelem csak az adóelkerülési jellegű szállítmányokat és helyzeteket célozza meg, és annak nem célja megtagadni minden csomagküldő szállítmánytól a 83/181/EGK irányelv 22. cikke alapján járó mentességet. Úgy tűnik tehát, hogy az adott körülmények között a 14. cikk (1) bekezdése d) pontjától való eltérés biztosítása lenne a legmegfelelőbb megoldás.
(5)
Az eltérés megszünteti a hozzáadottérték-adó kiesését, tehát nem érinti hátrányosan a Közösség saját forrásainak HÉÁ-ból származó részét,
ELFOGADTA EZT A HATÁROZATOT:
1. cikk
Dánia felhatalmazást kap arra, hogy a 77/388/EGK irányelv 14. cikke (1) bekezdése d) pontjától eltérve, hozzáadottérték-adót alkalmazzon a Közösségnek az irányelv 3. cikke szerinti területén nyomtatott, és dániai magánszemélyeknek küldött magazinok, folyóiratok és hasonló termékek Dániába való behozatalakor.
2. cikk
Ezt a határozatot 2010. december 31-ig kell alkalmazni.
3. cikk
Ennek a határozatnak a Dán Királyság a címzettje.
Kelt Brüsszelben, 2005. március 14-én.